

Lisa 1

**GDPR – isikuandmete töötlemise põhimõtted**

Vastutav töötleja peab tagama, et isikuandmete töötlemine vastaks kõigile kuuele töötlemise põhimõttele ning peab olema võimeline nende põhimõtete täitmist tõendama:

*1. Seaduslikkus, õiglus ja läbipaistvus* – isikuandmeid tuleb töödelda seaduslikult, õiglaselt ja andmesubjektile läbipaistvalt.

*2.* *Eesmärgi piirang* – isikuandmeid töödeldakse kindlaksmääratud, selgel ja õiguspärasel eesmärgil ning neid ei tohi hiljem töödelda viisil, mis on esialgselt määratud eesmärkidega vastuolus (v.a avalikkuse huvi korral, teaduslikul, ajaloolisel või statistilisel eesmärgil).

*3*. *Võimalult väheste andmete kogumine* – isikuandmed peavad olema asjakohased, olulised ja piiratud sellega, mis on nende töötlemise eesmärgist lähtuvalt vajalik.

4. *Õigsus* – isikuandmed peavad olema õiged ja vajaduse korral ajakohastatud. Ebaõiged isikuandmed tuleks parandada või kustutada.

5. *Säilitamise piirang* – isikuandmeid ei tohi hoida identifitseeritaval kujul kauem, kui vajalik (v.a avalikkuse huvi, teadusliku, ajaloolise või statistilise eesmärgi korral).

6. *Usaldusväärsus ja turvalisus* – isikuandmeid tuleb töödelda selliselt, et oleks tagatud nende asjakohane turvalisus.

**GDPR´i alusel on andmesubjektil 7 põhiõigust:**

*1. Õigus andmetega tutvuda ehk juurdepääsuõigus* – inimesel on õigus teada, milliseid andmeid nende kohta säilitatakse ja kuidas neid töödeldakse.

*2. Õigus andmete parandamisele* – inimesel on õigus nõuda isikuandmete parandamist, kui need on ebatäpsed või mittetäielikud.

*3. Õigus andmete kustutamisele („õigus olla unustatud“)* – inimese õigus nõuda oma isikuandmed teatud juhtudel (nt neid ei ole enam vaja, andmesubjekt võtab nõusoleku tagasi, jne) kustutada.

*4. Õigus töötlemise piiramisele* – inimese õigus teatud juhtudel keelata või takistada oma isikuandmete töötlemist teatud ajaks.

*5. Andmete ülekandmise õigus* – inimese õigus nõuda enda poolt vastutavale töötlejale edastatud andmete ülekandmist endale või teisele vastutavale töötlejale masinloetaval kujul (kehtib ainult siis, kui andmetöötluse aluseks on inimese nõusolek või vastutava töötlejaga sõlmitud leping).

*6. Õigus esitada vastuväiteid* – konkreetsest olukorrast lähtuvalt on inimesel õigus esitada vastuväiteid sellisele andmete töötlemisele, mille aluseks on avalik huvi või andmetöötleja õigustatud huvi. Otseturunduse eesmärgil töötlemise osas võib vastuväite esitada igal ajal.

*7. Automaatse otsuste tegemine (sh profiilianalüüs)* – inimesel on õigus nõuda, et otsust, mis toob kaasa teda puudutavaid õiguslikke tagajärgi, ei tehtaks üksnes automatiseeritud töötluse (sh profiiilianalüüsi alusel).